Toyota Gazoo Racing

**Toyota Gazoo Racing WRT** on japanilaisen Toyotan tehdastalli rallin maailmanmestaruussarjassa.

Tallin kilpa-autot valmistetaan ja kehitetään Suomessa Jyväskylän Jyskässä. Suurin osa tallin henkilökunnasta on suomalaisia, tallipäälikkönä toimii Jari-Matti Latvala ja varapäällikkön toimii Juha Kankkunen. Projektijohtajana toimii Yuichiro Haruna, teknisenä johtajana Tom Fowler ja urheilujohtajana Kaj Lindström. Aiemmin tallipäälikkönä toimi Tommi Mäkinen ja tallin entisiä kuljettajia ovat olleet Esapekka Lappi, Jari-Matti Latvala, Juho Hänninen, Ott Tänak, Kris Meeke ja Kalle Rovanperä.

## Historia

Toyota päätti palata rallin MM-sarjaan 17 vuoden tauon jälkeen kaudeksi 2017. Tallipääliköksi valittiin rallin nelinkertainen maailmanmestari Tommi Mäkinen. Mäkisen johdolla talli alkoi kehittämään WRC-luokan ralliautoa Puuppolassa vuonna 2015. Tallin kuljettajiksi kaavailtiin aluksi Hännistä ja Esapekka Lappia. Volkswagenin vetäydyttyä Rallin MM-sarjasta toiseksi kilpakuljettajaksi valittiin Latvala ja kolmanneksi kuljettajaksi Lappi.

Kaudelle 2018 Ott Tänak ja kartanlukija Martin Järveoja liittyivät talliin. Kahta muuta autoa ajoivat Jari-Matti Latvala kartanlukijana Miikka Anttila ja Esapekka Lappi kartanlukijana Janne Ferm. Kaj Lindström otti roolin urheilutoimenjohtajana. Kaudella 2018 talli voitti valmistajien mestaruuden.

Kaudella 2019 Esapekka Lapin korvasi pohjoisirlantilainen Kris Meeke. Kaudella 2019 Tänak voitti kuljettajien mestaruuden.

Kauden 2020 alussa talli testasi uutta GR Yaris -autoa, joka ehti neljään testipäivään ennen kuin testikielto astui voimaan koronaviruspandemian johdosta. Talli siirtyi kehittämään tulevia projekteja, mutta autosta opittuja asioita käytettiin myöhemmin Rally1-luokan autossa sekä aiemman auton parannuksiin. Kaudella 2020 tallin kuljettajina toimivat Sébastien Ogier, Elfyn Evans ja Kalle Rovanperä. Kuljettajat julkistettiin 27. marraskuuta 2019. Kaudella 2020 Ogier voitti kuljettajien mestaruuden.

Kauden 2020 päätteeksi Tommi Mäkisen työnkuva muuttui tallipäälliköstä koko Toyota-konsernin moottoriurheilutoimintojen neuvonantajaksi ja hänet korvasi tallipäällikkönä Jari-Matti Latvala. Lisäksi tallin johtoon kuuluvat urheilutoimenjohtaja Kaj Lindström, tekninen johtaja Tom Fowler sekä projektijohtaja Yuichiro Haruna.

Kaudella 2021 Sébastien Ogier voitti kuljettajien mestaruuden, Julien Ingrassia kartanlukijoiden mestaruuden ja talli voitti valmistajien mestaruuden.

Tammikuussa 2022 talli esitteli uuden Rally1-luokan Toyota GR Yaris Rally1 -auton kaudelle 2022. Kaudelle 2022 Sébastien Ogier siirtyi ajamaan vain osan kaudesta ja jakoi autoa Esapekka Lapin kanssa. Elfyn Evans ja Kalle Rovanperä ajoivat täyden kauden. Kaudella talli voitti valmistajien mestaruuden, Rovanperä voitti kuljettajien mestaruuden, Jonne Halttunen kartanlukijoiden mestaruuden ja eräänä kohokohtana talli otti neloisvoiton Safari-rallissa. Kaudella 2022 tallin meteorologina toimi suomalainen Markus Mäntykannas.

Loppuvuodesta 2022 esiteltiin ensi kertaa julkisesti Rally2-luokan GR Yaris Rally2 -autoa, sekä vetykäyttöistä GR Yaris H2 -autoa. Rally2-luokan auton odotetaan saapuvan kilpailuihin vuonna 2024.

Kaudella 2023 tallissa ajavat Kalle Rovanperä, Elfyn Evans ja Takamoto Katsuta. Lisäksi Sébastien Ogier ajaa valikoituja ralleja, jolloin tallilla on neljä autoa kilpailussa. Katsuta on ajanut tallin neljättä autoa kaudesta 2020 alkaen, kautena 2022 toisessa tiimissä Toyota Gazoo Racing Next Generationissa, keräten silloin myös talliinsa valmistajien pisteitä. Kaudella 2023 Katsuta ajaa valmistajien pisteistä kilpailuissa, joissa Ogier ei ole mukana. Lorenzo Bertelli ajoi neljättä Toyota GR Yaris Rally1 -autoa Ruotsin rallissa. Suomen rallissa Latvala ajoi kilpailussa ja Akio Toyoda hoiti tallipäällikön tehtäviä.

3. elokuuta 2023 Jyväskylän kaupunki, Toyota Gazoo Racing Team ja Toyota Mobility Foundation tekivät aiesopimuksen Jyväskylään suunniteltavasta kehityskeskuksesta, jossa tullaan kehittämään ja testaamaan uusia ralliautoja. Asiasta tiedottivat Toyota Gazoo Racing Teamin toimitusjohtaja Yuichiro Haruna, Toyota Motor Corporationin hallituksen puheenjohtaja Akio Toyoda sekä Toyota Mobility Foundationin hallituksen varapuheenjohtaja Shigeru Hayakawa.

Talli varmisti kauden 2023 valmistajien mestaruuden Chilen rallissa kun kaksi kilpailua kaudesta oli jäljellä. Rovanperä ja Halttunen varmistivat kuljettajien ja kartanlukijoiden mestaruuden Keski-Euroopan rallissa.

Talli on tehnyt kaudelle 2024 sopimukset Elfyn Evansin, Sébastien Ogierin ja Takamoto Katsutan kanssa. Kalle Rovanperä on tehnyt monivuotisen sopimuksen, mutta ajaa kaudella 2024 vain osan kilpailuista ja palaa tämän jälkeen täyteen MM-ohjelmaan kaudella 2025. Ogier ajaa vuonna 2024 osan kauden kilpailuista edeltävien vuosien tapaan. Kaudelle 2024 talli vaihtoi auton värin mattamustaan aiemmasta punaisen, valkoisen ja mustan yhdistelmästä. Akio Toyodan mukaan aiemmin värit edustivat Japania, mutta koska on useita autoja samanlaisilla väreillä he halusivat muuttaa väritystä. Vastaava väritys on käytössä myös FIA WEC -sarjassa. Talli voitti valmistajien viidennen mestaruuden Japanin rallissa, jossa Evans ajoi voittoon. Mestaruus ratkesi viimeisenä ajetun Power Stage -erikoiskokeen lisäpisteillä. Voitto Hyundaista kauden kokonaispisteissä tuli vain kolmella pisteellä. Marraskuussa 2024 kerrottiin Juha Kankkusen liittyvän talliin ja vastaavan tallipäällikön tehtävistä kun Jari-Matti Latvala ajaa European Historic Rally Championship -sarjassa.

Kaudella 2025 tallissa ajavat koko kauden Kalle Rovanperä, Elfyn Evans, Takamoto Katsuta ja Sami Pajari. Sébastien Ogier jatkaa osa-aikaisena kuljettajana. Talli nuorten kuljettajien kehitysohjelmassa TGR WRC Challenge Program ajavat Hikaru Kogure ja Yuki Yamamoto Rally2-autoilla sekä Shotaro Goto ja Takumi Matsushita Rally3-autoilla. Neljännen sukupolven kuljettajat ovat Rio Ogata ja Kanta Yanaguida. Kaudella 2025 Juha Kankkunen toimii tallipäällikön sijaisena kilpailuissa, joissa Jari-Matti Latvala toimii historic-sarjan kuljettajana. Kauden 2025 avaavassa Monte-Carlon rallissa Pajari ajaa kakkostallissa nimeltä Toyota Gazoo Racing WRT2. Toisen tallin käyttö mahdollistaa rajoitetun testipäivien määrän jakamisen eri tavoin. Tammikuussa 2025 Toyota esitteli Japanissa Toyota Corollaan perustuvan GR Corolla Rally Concept -auton, jonka arvioidaan olevan kansallisiin sarjoihin tarkoitettu malli. Oliver Solberg ajoi Viron rallissa 2025 voittoon, joka on Toyotan sadas voitto rallin MM-sarjassa. Vain Citroënillä on enemmän voittoja 102:lla voitolla. Suomen rallissa 2025 talli ajoi viitoisvoittoon, joka on toinen kerta rallin MM-sarjassa. Edellisen kerran viitoisvoittoon ajoi Lancia Portugalin rallissa 1990. Ogier voitti Paraguayun rallissa ja hänestä tuli Toyotan menestynein kuljettaja ohi Kalle Rovanperän. Voitto oli Toyotalle 102. ja on tasoissa Citroënin kanssa MM-sarjan voittojen määrässä. Chilen rallissa Ogier ajoi voittoon, joka oli Toyotalle 103. voitto rallin MM-sarjassa. Talli varmisti kauden 2025 valmistajien mestaruuden Keski-Euroopan rallissa Kalle Rovanperän voittaessa kilpailun. Mestaruus on Toyotalle kaikkiaan yhdeksäs ja Toyota ohitti Citroënin mestaruuksien määrässä. Eniten valmistajan mestaruuksia on Lancialla.

Vuoden 2025 lopulla paljastettiin GR Yaris Rally2 -auton tekniikkaa käyttävä Toyota GR Corolla RC2, joka on suunnattu Yhdysvaltain ARA-sarjaan.

Kaudella 2026 tallissa ajaa viisi kuljettajaa: Elfyn Evans, Sébastien Ogier, Takamoto Katsuta, Sami Pajari sekä uutena kuljettajana Oliver Solberg. Monte Carlon rallissa talli otti kolmoisvoiton. Ruotsin rallissa talli otti neloisvoiton.

## Haastajaohjelma
Tallin haastajaohjelmaan otetaan mukaan nuoria kuljettajia, joiden on tarkoitus ajaa kaudella 2024 tallin Rally2-luokan autolla. Kuljettajien mentoreina toimivat Mikko Hirvonen ja Jouni Ampuja. Ohjelmaan kuuluu kilpaileminen Rally4-luokan autolla.

## Teknologiakeskus
Jyväskylään on suunnitteilla teknologiakeskus joka tulisi ensisijaisesti palvelemaan Toyota Gazoo Racingia. Keskukselle on varattu 185 hehtaarin tontti Laukaan rajalta. Ensimmäinen vaihe on rakentaa soranottoalueelle kahden kilometrin mittainen oma testirata ralliautojen kehittämiselle. Asvaltti- ja sorateiden suunnitellaan valmistuvan vuonna 2025. Hanke julkistettiin syksyllä 2023.

## Rallin MM-sarjan tulokset

*Vain kaksi parasta sijoitusta lasketaan lopulliseen tulokseen.
*MM-rallikausi 2020 oli tavallista lyhyempi koronaviruspandemian takia.
*Kaudesta 2021 alkaen Power Stage -pisteet on jaettu myös valmistajille.

## Lähteet